runetrust/blame-folketinget-dk huggingface dataset:
Hans Kristian Skibby (DF), 2009-05-27:
Jeg vil sige til hr. Villy Søvndal, at en stemme på De Radikale vel burde være en stemme på De Radikale, og at en stemme på SF vel burde være en stemme på SF.
Synes formanden for SF ikke, at de socialistiske vælgere hos SF burde have en klar forventning om, at en stemme på SF også ville betyde, at SF's politik var den, der ville blive ført med deres stemme?
SF's formand nævner jo selv, at man i SF er modstandere af euroen i dens nuværende form, hvorimod et mandat til De Radikale jo ville betyde ja og amen til alt, hvad der har med fælles mønt at gøre.
Det ville jo sådan set være hele grundelementet i, at de overskydende stemmer fra SF går til en radikal, som så uden videre bare vil stemme ja til, at vi skal have euroen indført i Danmark.
Det er da et meget stort forklaringsproblem at have over for Socialistisk Folkepartis kernevælgere.
Villy Søvndal (SF), 2009-05-27:
Jeg er glad for omsorgen for vores vælgere.
Jeg tror, at jeg må berolige hr. Skibby med, at SF's vælgere er ret kloge folk, der godt er i stand til at se, at når man laver en alliance mellem tre partier, gør man det for at få så mange stemmer som muligt inden for de tre partier, fordi der alligevel er mere, der samler, end der skiller.
Det vil jeg helt trygt overlade til dem, for ved en af de målinger, vi så, var risikoen, hvis vi ikke lavede den alliance, at Dansk Folkeparti fik et ekstra mandat.
Og det er jeg sikker på er så stort et frygtscenario for rigtig mange af vores vælgere, at det gør, at de synes, det er en fremragende alliance.
Det er så rigtigt, at når man laver den type alliancer, ved man aldrig, hvor loddet ender.
Det kan være, det er en fordel for Socialdemokratiet.
Det kan være, det er en fordel for SF.
Det kan være, det er en fordel for De Radikale.
Det kan man ikke vide med sikkerhed; det afhænger af, hvordan vælgerne stemmer.
Erling Bonnesen (V), 2009-05-27:
Et af de områder, som regeringen også bakker op om og i samarbejde med Dansk Folkeparti har investeret rigtig mange penge i igennem årene, er hele sundhedsområdet.
Alene i driften kan vi tælle rigtig mange milliarder kroner.
Det, jeg sådan vil nærmere ind på, er så også, at der jo nu sammen med regionerne og i regionerne er udarbejdet nogle omfattende og formentlig gode planer for bygning af nye sygehuse, så jeg vil da ligesom mene, at det er nogle gode prioriteringer.
Er SF's ordfører ikke enig i, at lige præcis også på det område bliver der foretaget nogle gode prioriteringer fra regeringssiden?
Villy Søvndal (SF), 2009-05-27:
Jo, jeg synes altid, man også skal give også en politisk modstander det, en politisk modstander skal have.
Der er nogle af tingene, der er lykkedes, ikke så hurtigt som vi havde ønsket, men som trods alt har bevæget sig.
Det er det der med planlagte operationer af kræft, hofter og knæ og sådan noget.
Minus har været tre ting.
Det ene er de gamle medicinske patienter.
Den typiske medicinske patient ligger og venter på gangen.
Det er jeg sikker på at hr. Erling Bonnesen også er vidende om.
Det er ikke kønt i et samfund, der er så rigt som vores.
Det andet er psykiatrien, hvor udbygningen har været for svag.
Det tror jeg også alle erkender i øjeblikket.
Det kan jeg ikke forstå, når det er Venstrefolk, der ellers plejer at være meget nærige med penge, bortset fra når det gælder forsvar, og når det gælder politi, og når det gælder privathospitaler.
Alle andre steder på det offentlige område skal der vises tilbageholdenhed.
Men her er der slet ingen grænser for det, her er kassen åben.
Man kan bare tage selv.
Man erkender fra vicestatsministerens side, at der har været 25 pct. overpris i alle de her år.
Det er da en fantastisk historie for nogen, der mener, at de har ret til at benævne sig som økonomisk ansvarlige.
Erling Bonnesen (V), 2009-05-27:
Jamen jeg kvitterer for det gode svar på, at der er foretaget rigtig mange gode ting på driftssiden på hele sundhedsområdet.
Selvfølgelig kan der altid være mere at gøre.
Så kunne det være helt rart også lige at få sat sådan et godt flueben ved hele investeringssiden, for det kan jo godt undre, at SF sådan har været imod – i hvert fald på lange strækninger – i debatten om udbygnings- og investeringsområdet for hele sygehusområdet, hvor det er helt naturligt for os i Venstre at sige, at selvfølgelig skal man da have moderniseret og bygget nyt.
På nogle punkter er man så også nødt til at samle tingene f.eks. for topspecialerne, men stadig væk sørger vi også for nærheden, sådan at de mere enkle ting stadig væk kan foregå forholdsvis tæt på.
Det er da nogle gode, sunde prioriteringer for os at se
, så kan vi også i dag ligesom få en kvittering fra SF's formand på, at det faktisk er en rigtig god linje, vi har fået sat i gang på investeringssiden?
Villy Søvndal (SF), 2009-05-27:
Det er bestemt rigtigt at investere i gode, moderne sygehuse ud fra alle forudsætninger.
Det giver bedre patientbehandling, og det giver mindre sygelighed blandt personalet, og man kan udnytte den moderne teknologi.
Hvad angår den debat, der er gang i i regionerne lige i øjeblikket om sygehusstrukturen, tror jeg, det er bedst, at Folketingets medlemmer lader være med at gå ind og være overdommere på den besværlige diskussion, de har ude i rigtig mange af regionerne.
Den udfolder sig helt naturligt i de regioner, der er valgt til at have det ansvar.
Line Barfod (EL), 2009-05-27:
Hr. Villy Søvndal sagde en del ting i sin tale om, hvad vi gør i forhold til de store kriser, både klimakrisen og den økonomiske krise.
Jeg er selvfølgelig helt enig i, at vi skal gøre en stor indsats for at skaffe job, og også meget gerne grønne job.
Men desværre er der jo allerede mange, mange tusinde mennesker, der er blevet arbejdsløse, og det ser ud til, at arbejdsløsheden fortsætter med at stige.
Derfor vil jeg gerne høre, hvad SF's holdning er til at sikre, at disse mennesker får en ordentlig dagpengekompensation.
Problemet er jo, at dagpengene er blevet så udhulet, at rigtig mange af dem, der bliver fyret, nu kun får halvdelen af deres hidtidige løn, når de kommer på dagpenge.
Vil SF være med til at se på, at vi bliver nødt til at sikre en højere kompensation, altså højere dagpenge?
Villy Søvndal (SF), 2009-05-27:
Tak for spørgsmålet.
Jeg synes, at der er to store problemer med dagpengene.
Det ene er, at vi for første gang skal gennemløbe en krise, hvor 30 pct. af dem, der er på arbejdsmarkedet, ikke er medlemmer af en a-kasse.
Det betyder, at rigtig mange vil få det chock den dag, de møder og melder sig arbejdsløse på kontanthjælpskontoret eller på socialkontoret, at de ikke kan få noget.
Hvis man er gift med en, der bare har en normal indkomst, bortfalder kontanthjælpen.
Det tror jeg chokerer rigtig mange.
Det er det ene problem.
Det andet problem med kompensationen, som fru Line Barfod nævner, der er det sådan i dag, at gennemsnitskompensationen for en typisk LO-medarbejder er mellem 50 og 55 pct.
Det er ekstremt lavt, det er historisk lavt.
Det er vi nødt til at kigge på for at sikre en kompensation, der gør, at mennesker i forbindelse med arbejdsløshed ikke skal opleve, at deres personlige økonomi fuldstændig bliver flænset fra hinanden.
Line Barfod (EL), 2009-05-27:
Det glæder mig meget at høre, at SF åbner for, at vi kan gå ind og se på at få hævet dagpengene.
Jeg er helt enig i, at vi også skal se på at gøre det nemmere at komme ind i a-kasse-systemet og være forsikret, så man kan få dagpenge.
Vi hørte tidligere på dagen, at Socialdemokraterne nu også har åbnet for, at vi kan se på det, og derfor skulle der jo være nogle gode muligheder, for det er et kæmpe problem.
Derfor håber jeg, at der også snart kommer lidt mere konkret fra SF om, hvor langt de så er villige til at gå for at sikre, at man får en ordentlig kompensation, så vi ikke risikerer, at folk må gå fra hus og hjem, når de bliver arbejdsløse, og så vi finder en løsning i forhold til de mange, mange tusinde mennesker, der nu er arbejdsløse.
Nogle af dem er altså helt uden indkomst, og mange af dem har kun den halve indkomst af, hvad de før havde.
Villy Søvndal (SF), 2009-05-27:
Det er rigtigt, og det er jo en ekstremt relevant diskussion lige øjeblikket med de opskrivninger, der også figurerer i regeringens redegørelse.
Den, der kom fra finansministeren i går, opskriver på en gang forventningerne med hensyn til arbejdsløsheden med 46.000 mennesker, sådan.
46.000 mennesker – det er en hel dansk provinsby, vi taler om, der i løbet af i år stiller sig i arbejdsløshedskøen, og så er det endda en meget forsigtig vurdering.
Hvis man kigger på OECD's vurdering, Nationalbankens vurderinger osv., så er det meget højere vurderinger af, hvor mange arbejdsløse der bliver.
Så det her er en ekstremt relevant diskussion, og jeg tror, vi skal diskutere, både hvordan vi sikrer dem, der er uden for a-kasse-systemet i dag, og hvordan vi sikrer en ordentlig kompensation.
Henriette Kjær (KF), 2009-05-27:
Jamen det glæder jeg mig til.
Det bliver en rigtig munter åbningsdebat her efter sommerferien med SF's udspil og Socialdemokraternes skatteudspil osv.
Men i mellemtiden kan vi så også glæde os over en ny alliance, nemlig SF, der er gået i alliance med storkapitalen, nemlig med vindmølleindustrien.
Men det var faktisk sådan, at omsætningen i 2008 steg til 53 mia. kr. mod 42,2 mia. kr. i 2007, og at eksporten steg til 42 mia. kr. i 2008 mod 34,9 mia. kr. i 2007, og sådan var der rigtig mange gode tal fra vindmølleindustrien.
Nu er der selvfølgelig lidt tilbagegang, og det er jo, fordi vi har en global økonomisk krise, så der ikke kan handles så mange vindmøller, som man måske gerne kunne ønske sig.
Kristian Thulesen Dahl (DF), 2009-05-27:
Jeg har længe haft svært ved helt præcist at finde ud af, hvad Socialistisk Folkeparti egentlig render rundt og mener, og det tror jeg at en del ud over mig også har haft.
Jeg har egentlig også fundet ud af hvorfor, for på et tidspunkt, da Socialistisk Folkeparti havde landsmøde her i april, var der en journalist, der spurgte hr. Villy Søvndal følgende: I skriver, at I vil en revolutionær proces, hvor befolkningen gradvist afskaffer kapitalisme.
Og så svarede hr. Villy Søvndal: Det er nok et lidt upræcist udtryk, som rigtig mange forbinder med den russiske revolution i 1917.
Jeg ville have foretrukket, at vi havde udtrykt os mere præcist.
Citat slut.
Mere præcist om det med at afskaffe kapitalismen skal jeg bare spørge: Er det forslag, man rent faktisk vedtog på landsmødet, der handlede om at begynde at afskaffe kapitalismen, det første spæde skridt, altså der, hvor det handler om, at virksomhedernes overskud skal beslaglægges i sådan nogle særlige puljer, som medarbejderne så har rådighed over, altså sådan et økonomisk demokrati fra halvfjerdserne?
For det vil jo i virkeligheden så være et svar på spørgsmålet og gøre det lidt mere præcist, hvad det betyder, når Socialistisk Folkeparti ønsker gradvist at afskaffe kapitalismen.
Flemming Møller Mortensen (S), 2009-05-27:
Derfor kan det også undre mig rigtig meget, at det ikke kan lykkes at få fru Pia Kjærsgaard til at forholde sig til de udsagn, der kom i april måned fra Dansk Sundhedsinstitut, og som sagde, at der er sket en overbetaling til privathospitalerne.
Lad det så ligge.
Men så kunne det måske være spændende at få fru Pia Kjærsgaard til netop at forholde sig til det næste udsagn, Dansk Sundhedsinstitut er kommet med.
De siger, at de penge, der er overkompenseret med til de private sygehuse, er taget fra de offentlige sygehuse, som har det eneste tilbud til eksempelvis medicinske patienter og psykiatriske patienter.
Det vil sige, at der er overført penge til de private sygehuse, og de penge mangler altså i det offentlige, så jeg vil gerne endnu en gang anmode fru Pia Kjærsgaard om at forholde sig til det reelle.
Der ligger en objektiv undersøgelse fra april måned i år, så der er ingen grund til at vente på, at Rigsrevisionen får kigget på det.
Pia Kjærsgaard (DF), 2009-05-27:
Så forstår jeg sådan set slet ikke, hvorfor man har bedt Rigsrevisionen om at gøre det.
Hvis man er så skråsikker allerede på nuværende tidspunkt, er det jo helt omsonst og kan ikke være rigtigt overhovedet.
Hvad har vi at bruge det til, hvis man er fuldstændig skråsikker på, at tingene er, som hr. Flemming Møller Mortensen fremlægger dem her?
Flemming Møller Mortensen (S), 2009-05-27:
Nu er det altså sådan, at Dansk Sundhedsinstitut selv har taget det her punkt op.
Så vil jeg gerne spørge om en anden ting i den her sammenhæng.
Hvordan forholder fru Pia Kjærsgaard sig til, at regionerne nu har udbudt adskillige operationer til den private sundhedssektor, og at man rent faktisk ser, at de priser, regionerne nu bliver tilbudt, ligger helt op til 40 pct. under det, man tidligere har betalt?
Hvilken holdning har fru Pia Kjærsgaard til det, og hvilken forklaring kan fru Pia Kjærsgaard give på netop det faktum?
Pia Kjærsgaard (DF), 2009-05-27:
Jamen det er jo et spørgsmål for regionerne.
Jeg synes da, det er meget, meget problematisk, at hr. Flemming Møller Mortensen bringer det spørgsmål herind.
Jeg synes i det hele taget, at hele spørgsmålet om sundhedsvæsenet er blevet noget forvrænget i hele denne debat.
Jeg fornemmer ikke, at Socialdemokratiet i virkeligheden har patienterne i tankerne, jeg tror, det er ved at være et politisk spil, hvor man bare venter på, at man på en eller anden måde kan få det private sygehusvæsen ned med nakken, og så er man i øvrigt ligeglad med, hvad der sker med det offentlige sygehusvæsen.
Her har Dansk Folkeparti altså det synspunkt, at først og fremmest skal det offentlige sygehusvæsen fungere, men at det er en god ting, at privathospitalerne stadig væk er her.
Der skal ikke være skyhøje takster eller gives overkompensation; det siger sig selv.
Man kan diskutere, om det er tilfældet, og det vil blive diskuteret.
Men jeg tror altså stadig væk, vi skal vente med den debat, til rapporten fremkommer, og af hele debatten her kan jeg se, at det i hvert fald er et emne, der vil blive rørt ved.
Peter Christensen (V), 2009-05-27:
Det var jo i sandhed en virkelig ideologisk tale, vi fik i dag – en meget ærlig tale.
Den frie markedsøkonomi skal bekæmpes, socialismen skal sejre.
Det var sådan set budskabet, og det synes jeg egentlig er ærligt.
Men betyder det så, at hr. Villy Søvndal er fuldstændig ligeglad med f.eks. tallene, vi fik i går, fra regeringens Økonomisk Redegørelse, hvor vi kan se, at når vi sammenligner med andre lande, er et af de steder, hvor vi faktisk er hårdere ramt end andre lande, den private økonomi, altså faldet i det private forbrug?
For det her handler om den socialistiske sejr.
Privatforbrug er ikke noget, man skal bruge tid på.
At stimulere det private forbrug med frigivelse af SP-midler eller skattelettelser er pjat.
Det er kapitalistisk, og det skal bekæmpes.
Villy Søvndal (SF), 2009-05-27:
Nu synes jeg, at hr. Peter Christensen anvender meget stærke ord og kommer til at overdrive.
Vi har ikke et ønske om at afskaffe et marked, vi har et ønske om at regulere et marked, for ellers går det frygtelig galt.
Hele finanskrisen er vel i virkeligheden et udtryk for, at det går frygtelig galt, når man ikke regulerer markedet.
Så får vi den type af spekulationskriser, som vi har set, og som jeg egentlig heller ikke troede at Venstre var tilhænger af.
Er det ikke rigtigt, at også Venstre har været nødt til at revurdere nødvendigheden af at i hvert fald på nogle områder regulere den tøjlesløse kapitalisme?
Det andet område, jeg nævnte, hvor vi har behov for at regulere markedet, er klima- og miljøområdet.
Tror Venstre virkelig, at man ville have været i stand til at lave det eventyr, vi lavede med vindmøllerne, hvis vi ikke havde fulgt op med politiske beslutninger, der gav markedsandele, og som har givet en sikkerhed for investeringer i fremtiden?
Når man taler med virksomheder, siger de, at det er det, de efterlyser.
De efterlyser en regering, som vil gå foran og skabe et marked, der ikke kommer af sig selv.
Peter Christensen (V), 2009-05-27:
Når man ser det store fald, der er i det private forbrug, mener hr. Villy Søvndal så, at der er behov for at gøre noget ved det?
Villy Søvndal (SF), 2009-05-27:
Vi synes ikke, at den bedste måde, man hjælper det private på, er ved at give de skattelettelser, som regeringen har givet, og som er så flintrende skæve, som de overhovedet kan være.
De allermest velhavende i det her samfund er dem, der får de store skattelettelser.
Den måde, vi kan skabe aktivitet på – og det er det, man efterlyser – er ved, at vi sikrer, at nogle af de skoler og nogle af de plejehjem, der skal renoveres, bliver renoveret nu, så mennesker, der ellers går på dagpenge, får en normal løn for at gøre det.
Jeg var ude at diskutere hos Dansk Byggeri sammen med et medlem fra CEPOS.
Det er jo ganske bemærkelsesværdigt, at der sad en flok arbejdsgivere, som følte sig noget tryggere, tror jeg, ved SF's udmeldinger med hensyn til synet på, hvordan vi skaber vækst i det her samfund, end ved synspunkterne fra CEPOS, som jo er Venstres tætte allierede.
Det synes jeg var tankevækkende.
Pia Kjærsgaard (DF), 2009-05-27:
Nu bemærkede jeg til gengæld, at hr. Villy Søvndal overhovedet ikke omtalte det vigtige valg, vi har om halvanden uge.
Der kunne jeg godt tænke mig at høre noget lidt mere konkret i stedet for det, som hr. Villy Søvndal bare stod og læste op.
Hvad med euroen?
For der har man jo svajet som et siv i vinden, som hr. Villy Søvndal og Socialistisk Folkeparti har for vane.
Villy Søvndal (SF), 2009-05-27:
Jeg tror, at fru Pia Kjærsgaard har haft et kortvarigt åndeligt fravær.
Jeg indledte faktisk min tale med at tale om valget netop for at vise, hvor betydningsfuldt det er.
Så jeg forstår slet ikke bemærkningen fra fru Pia Kjærsgaard om, at jeg ikke omtalte det.
Jeg brugte rigtig lang tid i min indledning til at tale om det, fordi jeg synes og SF synes, at det er et afgørende, vigtigt valg.
Så er det jo kendt, at hvad angår Tyrkiets medlemskab, støtter vi regeringens officielle linje, nemlig at på det tidspunkt, Tyrkiet er klar, skal Tyrkiet behandles ligesom ethvert andet land, det vil sige, at de skal leve op til de kriterier, der er defineret i København og derfor hedder Københavnskriterierne.
Så vi er helt enige i regeringens nuværende linje.
Det er jo altid rart også at kunne finde et sted, hvor man er enig med regeringen.
Jeg håber så i øvrigt, at regeringen er enig om det med sig selv, men det antager jeg er tilfældet.
Hvad angår euroen, synes jeg også, vi er meget klare, nemlig ved at vi siger nej til euroen i dens nuværende form.
Det har vi sådan set sagt en hel del gange.
Pia Kjærsgaard (DF), 2009-05-27:
[Lydudfald]
… euroen i dens nuværende form.
Det er jo sådan, at regeringen ligesom går og venter på, at Socialistisk Folkeparti også på det her punkt skal svinge fuldstændig om i forhold til tidligere tider, som Socialistisk Folkeparti har gjort det på så mange andre punkter, eksempelvis i forhold til de andre forbehold.
Nu mangler man så bare euroen.
Jeg vil godt høre noget lidt mere konkret.
For jeg mener stadig væk, at man ikke bare kan stå og sige i overordnede vendinger: Ja, vi har et valg om halvanden uge, og det er vigtigt.
Det er da også vigtigt, at der er nogle konkrete punkter om, hvad de politiske partier vil og kan i forhold til EU.
Der hører vi ikke ret meget fra Socialistisk Folkeparti, hvorimod jeg må sige, at Dansk Folkeparti siger det fuldstændig klart.
Nej, vi ønsker ikke at afskaffe forbeholdene.
Vi synes, det er uanstændigt, at man eksempelvis ikke har fået en folkeafstemning om Lissabontraktaten.
Der er rigtig, rigtig mange ting, som vi melder totalt klart ud om og gerne så ofte som overhovedet muligt i den tid, der er tilbage, ligesom vi har gjort det før.
Men jeg synes, det er meget svagt, hvad vi hører fra Socialistisk Folkepartis side om helt konkrete punkter, som borgerne interesserer sig for.
Villy Søvndal (SF), 2009-05-27:
Nu er det klart, at det kan virke svagt, hvis man ikke hører, hvad der bliver sagt.
Når man ikke hører oplæsningen fra to og en halv side i min tale, der handlede om EU, og så bagefter spørger, hvorfor man ikke sagde noget om EU, kan det være svært at trænge igennem. Hvad angår Lissabontraktaten, ønskede vi en folkeafstemning. Det var derfor, vi fremsatte et forslag om det i Folketingssalen.
Tyrkiet har jeg lige redegjort for, det har jeg sådan set ikke behov for at gentage.
Hvad angår euroen, har jeg lige redegjort for vores holdning, nemlig at vi er modstandere af den i dens nuværende form.
Så klandrer fru Pia Kjærsgaard os, at regeringen ikke spiller ud.
Undskyld mig, indtil nu er det ikke os, der er i regering.
Det bliver det, men foreløbig er det den nuværende regering, og det betyder, at det er den nuværende statsminister, der har udspilsretten med hensyn til euroen.
Hvis han har et ønske om, at vi skal ændre opfattelse, må jeg sige, at vi jo har redegjort for, hvilke ting vi er optaget af, og der vil vi i så fald være optaget af statsministerens evne til at levere.
Men sagen er meget klar.
Får vi en afstemning om euroen i dens nuværende form, vil SF gå ud og anbefale et nej.
Det kan ikke være en hemmelighed for nogen.
Henriette Kjær (KF), 2009-05-27:
Fru Pia Kjærsgaard gjorde i sit indlæg meget ud af, at man skulle være glad, og hvis der er en, der kan gøre mig glad, er det jo hr. Villy Søvndal.
Det, vi så her, var jo en happy hour udført på 10 minutter: Det hele for den halve pris.
Der var ikke grænser for, hvad der ikke skulle gøres og investeres i; der skulle skabes job, og kommunerne skulle bruge flere penge.
Men så ville det jo være rart at vide, inden tømmermændene kommer, for de kommer jo også, når man sådan har været til happy hour, på et tidspunkt: Hvor skal de penge komme fra?
For vi kan jo ikke bare gå ud og finansiere alt det her uden at have noget at bruge af, og der vil jeg jo godt høre lidt om hr. Villy Søvndals planer for finansieringen: Skal vi rulle skattelettelserne tilbage, dem, som vi har fået her i 2009, og dem, vi har planlagt der skal komme i 2010 osv.?
Jeg tror ikke helt, det kan dække alle løfterne, men hvordan vil man klare finansieringen?
Villy Søvndal (SF), 2009-05-27:
Jamen den bekymring tror jeg godt jeg kan hjælpe fru Henriette Kjær med, og jeg er enig i, at man skal være munter i det her fag, for det tror jeg også er vigtigt.
Men vi vil jo i god tid inden næste folketingssamling, altså inden vi mødes igen i oktober, sammen med Socialdemokraterne komme med vores udspil til den økonomiske politik, inklusive skattepolitikken, og det tror jeg også er bedst for os alle sammen.
Jeg tror i virkeligheden også, det er bedst for fru Henriette Kjær, for så kan man jo sætte sig ned meget nidkært og sammenligne, om udgifter og indtægter også svarer til hinanden.
Det kan være meget mere indviklet at stå og gentage så mange tal fra Folketingets talerstol.
Og der kan fru Henriette Kjær i øvrigt ligesom alle andre være fuldstændig tryg.
Vi er klar over, at der vil være meget stor interesse for det, vi laver, på det tidspunkt; alene af den grund vil vi gøre os meget stor umage med at sikre, at kolonnerne passer til hinanden.